SK Úradný vestník Európskej únie L 71/13

NARIADENIE KOMISIE (ES) č. 204/2009

zo 16. marca 2009,

ktorým sa mení a dopĺňa nariadenie Rady (ES) č. 32/2000, pokiaľ ide o predĺženie colných kvót Spoločenstva na výrobky z juty a kokosových vlákien, s cieľom zohľadniť zmeny a doplnenia nariadenia Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 32/2000 zo 17. decembra 1999, ktorým sa otvárajú colné kvóty Spoločenstva záväzné podľa Všeobecnej dohody o clách a obchode (GATT) a určité ďalšie colné kvóty Spoločenstva a ustanovuje ich správa a ktorým sa ustanovujú podrobné pravidlá úpravy týchto kvót a ktorým sa zrušuje nariadenie (ES) č. 1808/95 (1), a najmä na jeho článok 9 ods. 1 písm. a) a jeho článok 9 ods. 1 písm. b) druhú zarážku,

keďže:

(1) V súlade s ponukou, ktorú Európske spoločenstvo predložilo v rámci konferencie Organizácie Spojených národov o obchode a rozvoji (Unctad) a paralelne so svojím systémom všeobecných preferencií (SVP), Spoločenstvo zaviedlo v roku 1971 colné preferencie na výrobky z juty a kokosových vlákien s pôvodom v niektorých rozvojových krajinách. Tieto preferenčné opatrenia mali podobu postupného znižovania colných sadzieb v rámci Spoločného colného sadzobníka a od roku 1978 do 31. decembra 1994 predstavovali úplné pozastavenie uplatňovania tohto cla.

(2) Od roku 1995, keď nadobudol účinnosť systém všeobecných preferencií (SVP), Spoločenstvo popri GATT otvorilo pre určité množstvá výrobkov z juty a kokosových vlákien autonómne colné kvóty Spoločenstva s nulovou colnou sadzbou. Platnosť colných kvót, ktoré sa pre tieto výrobky otvorili v rámci nariadenia (ES) č. 32/2000, sa nariadením Komisie (ES) č. 2158/2005 (2) predĺžila do 31. decembra 2008.

(3) Keďže schéma SVP bola nariadením Rady (ES) č. 732/2008 (3), ktorým sa uplatňuje systém všeobecných colných preferencií, predĺžená do 31. decembra 2011, upravené colné sadzby pre výrobky z juty a kokosových vlákien by sa takisto mali predĺžiť až do 31. decembra 2011.

(4) V kombinovanej nomenklatúre na rok 2009 ustanovenej v nariadení Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (4), zmenenom a doplnenom nariadením Komisie (ES) č. 1031/2008 (5), sa zmenili číselné znaky kombinovanej nomenklatúry (číselné znaky KN) určitých výrobkov. V prílohe IV k nariadeniu (ES) č. 32/2000 sa odkazuje na niektoré z uvedených číselných znakov, a preto ju treba upraviť.

(5) Nariadenie (ES) č. 32/2000 by sa preto malo zodpovedajúcim spôsobom zmeniť a doplniť.

(6) Nariadenie (ES) č. 1031/2008 nadobudne účinnosť 1. januára 2009 a toto nariadenie by sa preto malo uplatňovať od toho istého dátumu.

(7) Opatrenia ustanovené v tomto nariadení sú v súlade so stanoviskom Výboru pre colný kódex,

PRIJALA TOTO NARIADENIE:

Článok 1

Znenie „od 1.1.2006 do 31.12.2006, od 1.1.2007 do 31.12.2007 a od 1.1.2008 do 31.12.2008“ sa pre poradové čísla 09.0107, 09.0109 a 09.0111 v piatom stĺpci („Platnosť kvóty“) prílohy III k nariadeniu (ES) č. 32/2000 nahrádza znením „od 1.1.2009 do 31.12.2009, od 1.1.2010 do 31.12.2010 a od 1.1.2011 do 31.12.2011“.

Článok 2

Príloha IV k nariadeniu (ES) č. 32/2000 sa mení a dopĺňa takto:

a) V prvej časti prílohy IV sa pre poradové číslo 09.0104 v druhom stĺpci číselný znak KN 6406 99 80 nahrádza číselným znakom KN 6406 99 85.

b) V druhej časti prílohy IV sa číselné znaky pre poradové číslo 09.0104 menia a dopĺňajú takto: i) v riadku pre číselný znak KN 6406 10 19 sa kód TARIC 10 v treťom stĺpci vypúšťa; ii) číselné znaky KN 6406 10 11 a 6406 10 19 v druhom stĺpci sa nahrádzajú číselným znakom KN 6406 10 10; iii) číselný znak KN 6406 99 80 v druhom stĺpci sa nahrádza číselným znakom KN 6406 99 85.

Článok 3

Toto nariadenie nadobúda účinnosť dňom jeho uverejnenia v Úradnom vestníku Európskej únie.

Uplatňuje sa od 1. januára 2009.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. marca 2009 Za Komisiu László KOVÁCS člen Komisie

(1) Ú. v. ES L 5, 8.1.2000, s. 1.

(2) Ú. v. EÚ L 342, 24.12.2005, s. 61.

(3) Ú. v. EÚ L 211, 6.8.2008, s. 1.

(4) Ú. v. ES L 256, 7.9.1987, s. 1.

(5) Ú. v. EÚ L 291, 31.10.2008, s. 1.